ดาวโจนส์ปิดบวก-ทองพุ่ง-น้ำมันร่วง
หุ้นดาวโจนส์ปิดบวก 399.64 จุด รับแนวโน้มเศรษฐกิจฟื้นตัว ด้านราคาน้ำมันร่วง 99 เซนต์ ขณะที่ทองคำพุ่ง12.90 ดอลลาร์
14 พ.ย. 2563

ดัชนีเฉลี่ยอุตสาหกรรมดาวโจนส์ปิดที่ 29,479.81 จุด เพิ่มขึ้น 399.64 จุด หรือ +1.37%, ดัชนี เอสแอนด์พี 500 ปิดที่ 3,585.15 จุด เพิ่มขึ้น 48.14 จุด หรือ +1.36% และดัชนี แนสแดค ปิดที่ 11,829.29 จุด เพิ่มขึ้น 119.70 จุด หรือ +1.02%
ดัชนีดาวโจนส์ตลาดหุ้นนิวยอร์กปิดบวกเมื่อวันที่ 13 พ.ย. นักลงทุนขานรับแนวโน้มการฟื้นตัวของเศรษฐกิจ หลังจากบริษัทจดทะเบียนหลายแห่งของสหรัฐเปิดเผยผลประกอบการที่สดใส และนักลงทุนมีความหวังเกี่ยวกับการพัฒนาวัคซีนต้านโรคโควิด-19 ที่มีประสิทธิภาพ แม้จำนวนผู้ติดเชื้อโควิด-19 ยังคงเพิ่มขึ้น และมีการออกมาตรการเพื่อสกัดกั้นการแพร่ระบาดในสหรัฐก็ตาม
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนธันวาคม ร่วงลง 99 เซนต์ ปิดที่ 40.13 ดอลลาร์/บาร์เรล สัญญาน้ำมันดิบเบรนท์ส่งมอบเดือนม.ค. ร่วงลง 75 เซนต์ ปิดที่ 42.78 ดอลลาร์/บาร์เรล
ราคาทองคำตลาดโคเม็กซ์งวดส่งมอบเดือนธันวาคม เพิ่มขึ้น 12.9 ดอลลาร์ ปิดที่ 1,886.2 ดอลลาร์/ออนซ์